b'\n_START_ARTICLE_\nKaraiimit\n_START_SECTION_\nAsuinalue\n_START_PARAGRAPH_\nEuroopan karaiimien perinteiset asuinalueet ovat olleet Liettua, Ukraina ja Ven\xc3\xa4j\xc3\xa4. Maastamuuton seurauksena yhteis\xc3\xb6j\xc3\xa4 on syntynyt my\xc3\xb6s Israeliin ja Yhdysvaltoihin. T\xc3\xa4rkeimpi\xc3\xa4 karaiimien kulttuurillisia keskuksia Euroopassa ovat Liettuan Trakai (karaiimiksi Trox) ja Vilna, Ukrainan Krim sek\xc3\xa4 Halyt\xc5\xa1 Galitsiassa.\n_START_SECTION_\nHistoria\n_START_PARAGRAPH_\nJoidenkin mielest\xc3\xa4 karaiimien esi-is\xc3\xa4t olivat  turkkilaisper\xc3\xa4isi\xc3\xa4 karaiittijuutalaisia, jotka olivat luopuneet alkuper\xc3\xa4isest\xc3\xa4 uskostaan 700-luvun loppuun tai viimeist\xc3\xa4\xc3\xa4n 800-luvun alkuun menness\xc3\xa4 solmittuaan seka-avioliittoja p\xc3\xa4\xc3\xa4asiassa tataariheimojen j\xc3\xa4senten kanssa. Keski-ajalla karaiimien esi-is\xc3\xa4t muuttivat Mustanmeren rannikoilta Ukrainaan erityisesti Krimin niemimaalle. Krimin niemimaalla he eliv\xc3\xa4t erityisesti vuoristoisissa keskiosissa ja Chufut Kale nimisess\xc3\xa4 linnoitetussa kaupungissa, jolla oli tietynasteinen itsehallinto Krimin kaanikunnassa. Liettuan karaiimit polveutuvat Liettuan suurruhtinaskunnan Vytautas Suuren sotavangeiksi ottamista 330 karaiimiperheest\xc3\xa4, jotka asettuivat nykyisen Trakain alueelle. Liettuan karaiimit karkotettiin Puolaan vuonna 1495, mutta he saivat palata vuonna 1503. Liettuasta karaiimeja muutti Ukrainan Galitsiaan. _NEWLINE_Puolan jaoissa useimmat karaiimit joutuivat Ven\xc3\xa4j\xc3\xa4n keisarikunnan alaisuuteen. Ven\xc3\xa4j\xc3\xa4ll\xc3\xa4 karaiimit erotettiin juutalaisista, eik\xc3\xa4 heihin kohdistunut samanlaisia sortotoimia. Vuoden 1897 v\xc3\xa4est\xc3\xb6nlaskennan mukaan Ven\xc3\xa4j\xc3\xa4ll\xc3\xa4 oli noin 13 000 karaiimia. 1900-luvun aikana monet karaiimit muuttivat kaupunkeihin ja he levisiv\xc3\xa4t ymp\xc3\xa4ri l\xc3\xa4ntist\xc3\xa4 Ven\xc3\xa4j\xc3\xa4\xc3\xa4. Saman vuosisadan alussa alkoi my\xc3\xb6s maastamuutto erityisesti Yhdysvaltoihin ja Ranskaan. Ensimm\xc3\xa4isen maailmansodan j\xc3\xa4lkeen Galitsian ja Liettuan karaiimit joutuivat j\xc3\xa4lleen Puolan vallan alle. T\xc3\xa4m\xc3\xa4 tarkoitti karaiimien keskuudessa kulttuurin nousukautta. Monia teoksia ja erityisesti juutalaista liturgiaa k\xc3\xa4\xc3\xa4nnettiin karaiimin kielelle. Toisen maailmansodan aikana karaiimit v\xc3\xa4lttyiv\xc3\xa4t monilta Natsi-Saksan juutalaisiin kohdistamilta sortotoimilta, sill\xc3\xa4 heit\xc3\xa4 ei uskonnostaan huolimatta katsottu kuuluvaksi samaan rotuun. Yksitt\xc3\xa4isi\xc3\xa4 karaiimien joukkomurhiakin kuitenkin tapahtui, esimerkiksi Babyn Jarissa tapettiin vuonna 1941 200 karaiimia yli 30\xc2\xa0000 juutalaisen kanssa. _NEWLINE_Natsi-Saksan joukkojen vet\xc3\xa4ydytty\xc3\xa4 Krimin niemimaalta vuonna 1944 siell\xc3\xa4 laskettiin olevan 6357 karaiimia. Karaiimit v\xc3\xa4lttyiv\xc3\xa4t joukkokuljetuksilta, joiden kohteeksi joutuivat Krimin niemimaalla el\xc3\xa4neet Krimin tataarit, kreikkalaiset, armenialaiset ja monet muut ep\xc3\xa4luotettaviksi katsotut kansallisuudet. Valtaosa Euroopan karaiimeista muutti sodan j\xc3\xa4lkeen Yhdysvaltoihin ja Israeliin. Yhdysvalloissa karaiimit sulautuivat paljolti paikallisiin juutalaisiin, mutta Israelissa heid\xc3\xa4n on onnistunut s\xc3\xa4ilytt\xc3\xa4\xc3\xa4 kulttuurinsa. Karaiimin kielt\xc3\xa4 on elvytetty Liettuassa ja Ukrainassa, joista Liettuan lukum\xc3\xa4\xc3\xa4r\xc3\xa4llisesti pienempi karaiimi yhteis\xc3\xb6 on tiiviimpi. Vuonna 1997 Liettuassa laskettiin olevan 257 karaiimia, joista 32 oli alle 16-vuotiaita.\n_START_SECTION_\nUskonto\n_START_PARAGRAPH_\nKaraiimien uskonnon perusta on sama kuin karaiittijuutalaisuudessakin: He hyv\xc3\xa4ksyv\xc3\xa4t pelk\xc3\xa4st\xc3\xa4\xc3\xa4n Tanakhin eli Vanhan testamentin pyh\xc3\xa4ksi kirjoitukseksi. Islamilainen tataari-turkkilainen vaikutus n\xc3\xa4kyy kuitenkin siin\xc3\xa4, ett\xc3\xa4 useat karaiimit tunnustavat sek\xc3\xa4 Jeesuksen ett\xc3\xa4 Muhammadin profeetoiksi. Karaiimien rukouskirja sis\xc3\xa4lt\xc3\xa4\xc3\xa4 muun muassa Uudesta testamentista periytyv\xc3\xa4n Is\xc3\xa4 meid\xc3\xa4n -rukouksen.'